
Direcția Comunicare, Cooperare și Relația cu Parlamentul


COMUNICAT DE PRESĂ
privind dezvoltarea cadrului de reglementare aferent pieței centralizate pentru serviciul universal

În cadrul ansamblului de măsuri de dezvoltare consecventă a cadrului de reglementare care vizează evitarea apariției, pe piața de energie electrică, a unor situații similare celei din lunile ianuarie și februarie 2017,  Comitetul de reglementare al ANRE a aprobat, în ședința de astăzi, 17.05.2017, Ordinul nr. 35/2017 privind modificarea și completarea Regulamentului de organizare și desfășurare a licitațiilor simultane cu preț descrescător pe piața centralizată pentru serviciul universal, aprobat prin Ordinul ANRE nr. 65/2014, cu completările ulterioare și a Contractului-cadru de vânzare/cumpărare a energiei electrice tranzacționate pe piața centralizată pentru serviciul universal, aprobat prin Decizia ANRE nr. 2667/2014.

Necesitatea modificării și completării Ordinului ANRE nr. 65/2014 și Deciziei ANRE nr. 2667/2014 s-a impus ca urmare a acțiunilor de supraveghere/monitorizare/analiză realizate de autoritate, pe fondul creșterii excesive, ȋn lunile ianuarie și februarie 2017, a prețurilor pe piețele centralizate administrate de  OPCOM SA, în special PZU,  care au arătat că furnizorii de ultimă instanță, parteneri în contractele încheiate pe PCSU, s-au confruntat cu situații în care participanții declarați câștigători în urma sesiunii de licitație organizate pe PCSU pentru trimestrul I 2017 au notificat denunțarea unilaterală a contractelor de vânzare – cumpărare încheiate pe această piață sau sistarea livrărilor de energie electrică aferente acestora. 

Modificările și completările aprobate au în vedere descurajarea unor astfel de practici și vizează, în principal, următoarele:

1. Cu referire la Regulamentul PCSU:
· introducerea obligativității participanților declarați câștigători la licitație de a constitui garanții financiare de bună execuție a contractelor de vânzare-cumpărare încheiate pe piața pentru serviciul universal (modul de constituire, termen de valabilitate, valoarea garanției etc); 
· completarea condițiilor de executare a garanției financiare de participare constituite de catre participanții la licitație declarați câștigători și de plata de către aceștia a penalității de neîncheiere a contractelor, în cazul nedepunerii garanței financiare de bună execuție;
· modificarea unor termene privind suspendarea licitațiilor și ȋncheierea contractelor de vȋnzare-cumpărare a energiei electrice tranzacționate pe PCSU;
· completarea prevederilor referitoare la drepturile și obligațiile FUI și ale participanților la licitație.

2. Cu referire la Contractul-cadru PCSU:
· introducerea clauzelor referitoare la definirea/executarea/restituirea garanțiilor financiare de bună execuție a contractelor de vânzare-cumpărare încheiate pe piața centralizată pentru serviciul universal (conditii și termen de executare a acesteia);
· introducerea clauzelor de Forță Majoră pentru exonerarea de răspunderea contractuală;
· completarea drepturilor și obligațiilor Cumpărătorului;
· completarea clauzelor de încetare a contractului cu condițiile în care acesta poate fi reziliat din inițiativa Cumpărătorului/Vânzătorului.

[bookmark: _GoBack]Considerăm că măsurile adoptate astăzi vor fi în măsură să asigure reducerea riscului de creștere a prețului energiei electrice plătit de clienții finali beneficiari ai serviciului universal, din cauza nerespectării, de către participanții declarați câstigători la licitație, a obligațiilor din contractele de vânzare-cumpărare încheiate în urma licitațiilor PCSU.

